  Туспуктэм: Ижкар администрацилэн пресс-службаез Анжелика Тихонова корреспондент 13-тӥ пӧсьтолэзе Ижкарысь Вормон скверын «Ижкар – уж данлыкъя кар» стела пуктон улэ инты дасяны кутскизы. Ужъёсты нуон вакытэ сквер Лихвинцев нимо ульча палысен котыртэмын луоз. Со сярысь кар администрацилэн пресс-службаез ивортӥз. 17 метр ӝуждалаем стелаез туэ сӥзьылозь пуктыны чаклало. Со борды Ижкарлэсь кунпуссэ но Россилэн азьмуртэзлэн Владимир Путинлэн шоркарлы дано ним сётон сярысь косэтэзлэсь текстсэ интыялозы. Нош со котыр пуктэм куинь пилонъёс Быдӟым Атыкай ож аръёсы Ижын улӥсьёслэсь – пыӵал тӥрлык лэсьтӥсьёслэсь, металлургъёслэсь, эмчиослэсь, эмсузэръёслэсь – ужъя подвигъёссэс возьматозы. Сузьетэз, архивысь туспуктэмъёс вылэ пыкиськыса, Москваысь суредасьёс но архитекторъёс кылдытӥзы. Малпанзэс Ижкарысь тодосчиос, архитекторъёс, суредасьёс, историкъёс, шаертодосчиос дунъязы но соглаштӥзы. Стела но пилонъёс скверысь валтӥсь синпелетлы – Ялан ӝуась тылэн Ож но уж данлыкъя монументлы – тупась кортлэсь, пиялалэсь но горд гранитлэсь лэсьтэмын луозы. Со сяна, синпелет котырысь интыез умоятозы, ватсаса тыл пуктозы. Вань ужъёсты 2022-тӥ ар пумозь вуттыны ӧдъяло. Тодэ вайытом, Ижкарлы «Уж данлыкъя кар» нимез 2020-тӥ арын сётӥзы. Дано нимез Вотка но басьтыны быгатоз. Тегъёс: Удмуртия Ижкар ужданлык синпелет  